
VENDIM
Nr. 1, datë 26.2.2020

PËR SHPALLJEN E THIRRJES SË PARË PËR FINANCIMIN E PROJEKTEVE NGA GRANTET “ARSIMI”, PJESË E FONDIT PËR ZHVILLIMIN E RAJONEVE, PËR VITIN 2020

Në mbështetje të nenit 100 të Kushtetutës, të nenit 15, dhe të aneksit 3, të ligjit nr. 88/2019, “Për buxhetin e vitit 2020”, si dhe të ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar, me propozim të ministrit të Arsimit, Sportit dhe Rinisë, Komiteti për Zhvillimin e Rajoneve

VENDOSI:

1. Shpalljen e thirrjes së parë për financimin e projekteve të reja nga Fondi për Zhvillimin e Rajoneve për vitin 2020, sipas granteve të financimit, si më poshtë vijon:
1.1 Grantet për “Arsimin”:
- granti “Arsimi bazë”; 
- granti “Arsimi i mesëm”.
2. Drejtimet e thirrjes për financim janë:
a) rehabilitimi dhe zgjerimi i kapaciteteve të objekteve arsimore ekzistuese në arsimin bazë, që kanë nevojë emergjente për ndërhyrje apo kanë të domosdoshme ndërhyrjet në infrastrukturën fizike, me qëllim reduktimin/eliminimin e mësimit me turne, përqendrimin e klasave kolektive, aty ku është e mundur, si dhe përmirësimin e kushteve të mjediseve arsimore për nxënësit/fëmijët që mësojnë në shkollat 9-vjeçare;
b) rehabilitimi, përqendrimi dhe/ose zgjerimi i kapaciteteve të objekteve arsimore ekzistuese në arsimin e mesëm të përgjithshëm, të cilat paraqesin rrezik shembje, dhe/ose kanë nevojë emergjente për ndërhyrje dhe/ose kanë të domosdoshme ndërhyrjet në infrastrukturën fizike;
c) rehabilitimi dhe zgjerimi i kapaciteteve të objekteve arsimore në arsimin parauniversitar (arsimi bazë dhe i mesëm, përfshirë shkollat e mesme të bashkuara), përqendrimi, përmirësimi i infrastrukturës shkollore (arsimi bazë dhe i mesëm, përfshirë shkollat e mesme të bashkuara), në zonat dhe fshatrat pjesë e “Programit të integruar për zhvillimin rural – Programi i 100 Fshatrave”, miratuar me vendim nr.21, datë 12.1.2018, të Këshillit të Ministrave, “Për disa shtesa në vendimin nr.709, datë 29.10.2014, të Këshillit të Ministrave, ‘Për miratimin e Strategjisë Ndërsektoriale për Zhvillimin Rural dhe Bujqësor 2014–2020’”, si dhe i kapaciteteve të shkollave si “Qendra komunitare”, si dhe në zonat dhe në kuadër të programit për “Rilindjen Urbane”.
3. Për grante sipas pikës 1.1, dhe drejtimet sipas shkronjave “a” , “b” dhe “c”, të pikës 2, të këtij vendimi, vlera e financimit të thirrjes së parë për vitin 2020 është 1 088 505 301 lekë (një miliard e tetëdhjetë e tetë milionë e pesëqind e pesë mijë e treqind e një lekë). 
4. Vlera e bashkëfinancimit nga aplikuesi për çdo projekt, sipas granteve, është sipas shtojcës I, bashkëlidhur këtij vendimi.
5. Aplikimi për financimin e projekteve sipas pikave 1 e 2, të këtij vendimi, bëhet nga njësitë e qeverisjes vendore, sipas shtojcave II e III, bashkëlidhur këtij vendimi. 
6. Procedura e vlerësimit të projekteve të aplikuara kryhet nga sekretariati teknik në Ministrinë e Arsimit, Sportit dhe Rinisë dhe Instituti i Ndërtimit, sipas kritereve të dhëna në shtojcën IV, bashkëlidhur këtij vendimi.
7. Në rastet kur projekti i aprovuar për financim është rikonstruksion, njësia e vetëqeverisjes vendore duhet të kryejë verifikim/konfirmim nga Instituti i Gjeoshkencave, Energjisë, Ujit dhe Mjedisit (IGJEUM) për gjendjen e tokës, pas lëkundjeve sizmike, si dhe oponencën teknike nga Instituti i Ndërtimit, për projektin, në rastet e objekteve për rikonstruksion dhe në rastet e objekteve të reja për ndërtim.
8. Ngarkohen ministri i Arsimit, Sportit dhe Rinisë, ministri i Brendshëm, Instituti i Ndërtimit dhe Instituti i Gjeoshkencave, Energjisë, Ujit dhe Mjedisit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYETAR
Erion Braçe

	Zëvendëskryeministri
	zëvendëskryetar;

	Ministri i Financave dhe Ekonomisë
	anëtar;

	Ministri i Arsimit, Sportit dhe Rinisë
	anëtar;

	Ministri i Shëndetësisë dhe Mbrojtjes Sociale
	anëtar;

	Ministri i Kulturës
	anëtar;

	Ministri i Brendshëm
	anëtar;

	Kryetari i Shoqatës së Bashkive të Shqipërisë
	anëtar;

	Kryetari i Shoqatës për Autonomi Vendore
	anëtar;

	Kryetari i Shoqatës së Qarqeve të Shqipërisë
	anëtar.



SHTOJCË I
VLERA E BASHKËFINANCIMIT PËR ÇDO PROJEKT

Vlera e bashkëfinancimit për çdo projekt të jetë, si më poshtë vijon:
a) për njësitë e qeverisjes vendore me popullsi nën 50 000 (pesëdhjetë mijë) banorë, vlera dysheme e bashkëfinancimit nga ana e njësisë së qeverisjes vendore të jetë në masën 10% të vlerës së plotë të projektit, alokuar për vitin 2020 ose 2021 (nëse projekti zbatohet në dy vite); 
b) për njësitë e qeverisjes vendore me popullsi mbi 50 000 (pesëdhjetë mijë) banorë, vlera dysheme e bashkëfinancimit nga ana e njësisë së qeverisjes vendore, të jetë në masën 20% të vlerës së plotë të projektit, nga të cilat alokuar 10% për vitin 2020 dhe 10% për vitin 2021 (nëse projekti zbatohet në dy vite);
c) për njësitë e qeverisjes vendore me popullsi mbi 100 000 (njëqind mijë) banorë, vlera dysheme e bashkëfinancimit nga ana e njësisë së qeverisjes vendore, të jetë në masën 40% të vlerës së plotë të projektit, nga të cilat alokuar 20% për vitin 2020 dhe 20% për vitin 2021 (nëse projekti zbatohet në dy vite)
Diferenca mes vlerës së projektit me vlerën e kontratës nëse ka një të tillë pas prokurimit publik do t’i zbritet financimit me burim grantin “Arsim”, pjesë e Fondit për Zhvillimin e Rajoneve.
Shënim.
Ministria e Brendshme, bazuar edhe në të dhënat nga INSTAT-i, dërgon listën (sipas të dhënave të vitit 2020) e njësive të qeverisjes vendore, me mbi dhe nën 50 000 (pesëdhjetë mijë) banorë, pranë sekretariatit teknik në Ministrinë e Arsimit, Sportit dhe Rinisë, brenda 7 ditëve kalendarike nga botimi i vendimit në Fletoren Zyrtare.











SHTOJCË II
KALENDARI ME AFATET E APLIKIMIT DHE VLERËSIMIT TË PROJEKTEVE

	Afati
	Institucioni përgjegjës
	Aktiviteti

	Botimi në Fletoren Zyrtare
	Komiteti për Zhvillimin e Rajoneve
	Hapja e thirrjes për projekte të reja sipas drejtimeve të thirrjes së grantit, sipas pikave 1 dhe 2, të këtij vendimi.

	
20 ditë kalendarike nga botimi në Fletoren Zyrtare 








	
Aplikuesit sipas pikës 5, të këtij vendimi





	Dërgimi i aplikimeve nga aplikuesit, si më poshtë vijon:
1. Aplikimi online në faqen elektronike të e-albania:  
   Shërbimi: Aplikimi online për FZHR-në
   https://e-albania.al/sherbimi.aspx?kodi=7203
ose
2. Aplikimi me shkresë zyrtare (postë ose protokollim dorazi), ku dosja e plotë e aplikimit (në CD) dërgohet pranë sekretariatit teknik, në Ministrinë e Arsimit, Sportit dhe Rinisë. 

Pranë Sekretariatit të Përgjithshëm të Komitetit për Zhvillimin e Rajoneve (në Kryeministri), nuk dorëzohen dosjet e aplikimit, por ato dorëzohen vetëm pranë sekretariatit teknik në ministri.

	10 ditë kalendarike nga mbyllja e aplikimit
	Sekretariati teknik përkatës
	Vlerësimi i projekteve të aplikuara sipas shtojcës III, të këtij vendimi. 

	
	Sekretariati teknik përkatës
	Sekretariati teknik paraqet zyrtarisht pranë Sekretariatit të Përgjithshëm listën e projekteve që propozohen për financim, si dhe projekt-vendimin që i propozohet Komitetit për Zhvillimin e Rajoneve.



SHTOJCË III
FORMATI I APLIKIMIT PËR PROJEKTET

Ky format plotësohet për të gjitha projektet.

	Aplikuesi (*)
	Përcaktohet automatikisht nga sistemi.

	Data e aplikimit (*)
	Përcaktohet automatikisht nga sistemi.

	Titulli i projektit (*)
	Titulli i projektit të jetë i njëjtë me titullin që specifikohet në kërkesën e depozituar pranë sekretariatit teknik.

	Programi i projektit (*)
	Të përcaktohet për cilën shtyllë aplikohet (sipas aneksit 3, të ligjit nr. 88/2019, “Për buxhetin e vitit 2020”).

	Nënprogrami i projektit (*)
	Të përcaktohet për cilin program aplikohet (sipas pikës 1, të këtij vendimi).

	Data e fillimit të projektit (*)
	Të paraqitet grafiku i prokurimit dhe grafiku i zbatimit të punimeve të projektit, për të qartësuar shtrirjen kohore të tij.

	Data e mbarimit të projektit (*)
	

	Përshkrimi i projektit (*)
	Të bëhet përshkrim i detajuar i projektit të propozuar, duke përmbajtur informacionin e mëposhtëm, por jo vetëm:
- vendndodhja e objektit të investimit: specifikuar në hartë ku është sqaruar qartë kufiri i ndërhyrjes;
- përshkrimi i kushteve të objektit ekzistues (nëse ka) dhe terrenit, si dhe nevojës për këtë projekt;
- përshkrimi i detajuar i punimeve/ndërhyrjeve që do të kryhen;
[bookmark: _GoBack]- standardi i aksesueshmërisë për personat me aftësi të kufizuar, në projektim;
- grafiku i prokurimit dhe grafiku i zbatimit të punimeve;
- cilat janë problemet që adreson ky projekt dhe shkalla e ndikimit të tij;
- për shkollat në fshatrat dhe/ose njësitë e qeverisjes vendore nën 50 000 (pesëdhjetë mijë) banorë, aplikuesi paraqet informacion për numrin aktual dhe të pritshëm të nxënësve të shkollës, për të cilat kërkohet bashkëfinancimi, si dhe për shkollat dhe numrin e nxënësve në shkollat që gjenden në një distancë prej 4–5 km nga shkolla që kërkohet bashkëfinancimi, me qëllim optimizimin e mundësisë së investimit, përmes grupimit;
- risqet për zbatimin e tij;
- informacion i qartë në lidhje me pronësinë e tokës (nëse aplikohet), si edhe dokumentacioni përkatës (harta përkatëse kadastrale etj.).

	Qëllimi dhe objektivat (*)
	Të paraqitet qëllimi i përgjithshëm i projektit, si dhe objektivat specifikë të tij.

	Numri i përfituesve (*)
	Të jepet numri i popullsisë (nxënës/mësues/komunitet) që përfitojnë drejtpërdrejt dhe tërthorazi nga zbatimi i projektit. Vlera e dhënë të shoqërohet me shpjegim për secilën kategori përfituesish.

	Sipërfaqe e trajtuar (*)
	Të specifikohet sa është sipërfaqja e përgjithshme në të cilën ndërhyn projekti dhe nëse zhvillohet me faza apo lote. 

	Rendi prioritar (*)
	Në rastet e aplikimit të më shumë se 1 (një) projekti për të njëjtin program, renditini projektet sipas prioritetit/nevojës për ndërhyrje /lidhjes me drejtimet e thirrjes (numri 1 për shumë prioritar, numri 2 për më pak prioritar, e kështu me radhë).

	Qëndrueshmëria e projektit (*)
	Të përshkruhet në mënyrë analitike nëse aplikuesi do të ketë nga ky projekt:
- Kosto për mirëmbajtjen e projektit, pas zbatimit të tij;
- Nëse po, specifikoni sa parashikohen, si do të sigurohen etj.;
- Të specifikohet periudha në vite për kostot e mirëmbajtjes.

	Fondet e kërkuara nga Fondi për Zhvillimin e Rajoneve (*)
	Në rast se projekti nuk ka financim nga donatorë, kostoja/fondi që kërkohet është e barabartë me koston totale të projektit (në çdo rast, vlera të jetë me TVSH) minus vlerën dysheme të detyrueshme të bashkëfinancimit nga njësia e qeverisjes vendore, sipas shtojcës I të këtij vendimi.

	Kontributi i detyrueshëm në bashkëfinancim nga njësia e qeverisjes vendore (*)
	- Aplikuesi e shoqëron aplikimin me një shkresë zyrtare, të nënshkruar nga kryetari i bashkisë, ku merr përsipër së paku vlerën dysheme të bashkëfinancimit për këtë aplikim, të përcaktuar në shtojcën I të këtij vendimi. 
Aplikuesi mund të bashkëfinancojë një vlerë me të madhe sesa vlera dysheme, nëse e shikon të mundur.
Marrja përsipër e bashkëfinancimit nga aplikuesi, në, minimumi, vlerën dysheme të tij të përcaktuar në shtojcën I, të këtij vendimi dhe paraqitja e shkresës që e konfirmon këtë është kusht detyrues për kalimin në fazën e vlerësimit të aplikimit dhe për (potencialisht) miratimin e financimit.
 - Për aplikuesin të cilit i është miratuar bashkëfinancimi i projekteve (në vazhdim) me vendim nr. 2, datë 27.3.2019 të Komitetit për Zhvillimin e Rajoneve “Për shpërndarjen e financimit për projekte të reja, thirrja e parë”, të ndryshuar, aplikuesi duhet të paraqesë vendimin e Këshillit Bashkiak dhe/ose dokumente të tjera që konfirmojnë shlyerjen/financimin e detyrimeve për pjesën e bashkëfinancimit të aplikuesit, përkatësisht të vitit 2019 dhe të vitit 2020 (nëse projekti është zbatuar në dy vite) për projektet e miratuara me vendimin nr. 2, datë 27.3.2019 të Komitetit për Zhvillimin e Rajoneve, si kusht për kalimin në fazën e vlerësimit të aplikimit dhe për (potencialisht) miratimin e financimit.

	Financim nga donatorë (*)
	Nëse ka financim nga donatorë, të jepet vlera e pritshme e donacionit në monedhën lekë.

	Financime të tjera 
	Nëse ka burime të tjera financimi, të jepet vlera e financimit në monedhën lekë.

	Kostoja totale e projektit (*)
	Kostoja totale e projektit të jepet me TVSH.

	Projekti ka një analizë kosto-përfitim të cilësisë së mirë (opsionale)
	  Po /  Jo

	Përmbledhje e analizës kosto-përfitim
	Të paraqitet një përmbledhje e shkurtër e analizës kosto-përfitim, nëse ka një të tillë.

	Projekti ka një vlerësim të ndikimit në mjedis të cilësisë së mirë (opsionale)
	 Po /  Jo

	Përmbledhje e vlerësimit të ndikimit në mjedis
	Të paraqitet një përmbledhje e shkurtër e vlerësimit të ndikimit në mjedis, nëse ka një të tillë.

	Deklarime (*)
	Aplikuesi deklaron se:
i. projekti është gati për zbatim (pra, nëse i disponon të gjitha dokumentet që nevojiten për zbatimin e tij) dhe koha kur mund të fillojë dhe të përfundojë procedura e prokurimit publik dhe kur mund të fillojë dhe të përfundojë zbatimi i punimeve;
ii. projekti është në listën e projekteve/nevojave të parashikuara nga institucioni përkatës, është pjesë e planeve vendore të zhvillimit dhe/ose të prioriteteve; 
iii. me miratimin e financimit, autoriteti kontraktues ka siguruar për pajisjen me të gjitha lejimet e nevojshme për zbatimin e projektit, sipas legjislacionit të fuqi;
iv. janë zbatuar çmimet e referencës dhe legjislacioni në fuqi për përllogaritjen e kostos dhe vlerës financiare të projektit.

	Dokumentet teknike (*)
	Të sqarohet nëse dosja e aplikimit përmban:
- projektin teknik/projektin e zbatimit;
- preventivin;
- grafikun e prokurimit dhe grafikun e zbatimit të punimeve;
- elacionin teknik;
- specifikimet teknike;
- CD;
- përllogaritjet/parashikimin e kostove të mirëmbajtjes së investimit.

	Koordinatat e projektit (*)
	Të hidhen koordinatat e vendndodhjes së projektit, sipas sistemit të gjeoreferencuar, WGS 84 UTM 34 N

	Foto – Gjendja ekzistuese (*)
	Imazhe në formatin JPEG ose PDF

	Pamje 3-dimensionale (*) e detyrueshme 
	Imazhe në formatin JPEG ose PDF


 (*) Fushat që kanë * janë të detyrueshme për t’u plotësuar. 




Shënim. Dërgimi i aplikimeve, sipas afatit:
1. Aplikimet për projekte duhet të dërgohen:
a) aplikimi online në faqen elektronike të e-albania. Shërbimi: Aplikimi online për FZHR-në (https://e-albania.al/sherbimi.aspx?kodi=7203.)
ose
b) me shkresë zyrtare (postë ose protokollim dorazi), së bashku me dosjen e plotë të aplikimit të hedhur në CD, pranë sekretariatit teknik në Ministrinë e Arsimit, Sportit dhe Rinisë.
2. Formati i aplikimit duhet të dorëzohet i firmosur dhe i vulosur nga institucioni/subjekti aplikues.
3. Dokumentacioni teknik i dorëzuar duhet të jetë detyrimisht i firmosur dhe i vulosur nga autorët përkatës.

SHTOJCË IV
KRITERET E VLERËSIMIT TË PROJEKTEVE QË PROPOZOHEN PËR FINANCIM

Këto kritere përdoren nga sekretariati teknik për të vlerësuar teknikisht projektin dhe në bazë të tyre kryhet vlerësimi, maksimalisht, me 100 pikë, i një projekti që propozohet për financim/miratim nga Komitetit për Zhvillimin e Rajoneve.
Kriteret detajohen në nënkriteret përkatëse, sipas një metodologjie të përcaktuar nga sekretariati teknik i ngritur pranë Ministrisë së Arsimit, Sportit dhe Rinisë, sipas aneksit 3, të ligjit nr. 88/2019, “Për buxhetin e vitit 2020”. 
Kriteret e domosdoshme për të kualifikuar për vlerësim një projekt, i përcakton sekretariati teknik.
Kriteret për vlerësimin e projekteve janë, si më poshtë vijon:
1. Shkalla e ndikimit në arritjen e objektivave të politikës dhe impakti në realizimin e masave, sipas drejtimeve të thirrjes dhe vendimet e Komitetit për Zhvillimin e Rajoneve: ky kriter vlerësohet me 0 deri në, maksimalisht, 20 pikë.
2. Cilësia teknike dhe kostimi, vlerësimi financiar i projekteve të propozuara nga njësitë e qeverisjes vendore. Ky kriter nënkupton se projektet që teknikisht janë detajuar saktë dhe qartë me grafik punimesh të detajuar, si dhe ato projekte, ku kostimi i tyre dhe preventivi janë përpiluar e vlerësuar saktë nga aplikuesi, me çmimet referencë sipas buletineve etj., do të vlerësohen si koherente për financim: ky kriter vlerësohet me 0 deri në, maksimalisht, 25 pikë.
3. Ndikimi i projekteve dhe avantazhet në lehtësimin e aksesit në shërbimet arsimore, ndërveprimit midis zonave urbane e rurale duke rritur mbulimin në shërbime, edhe përmes grupimit të shkollave me numër të vogël nxënësish, zgjidhjen e nevojës emergjente për ndërhyrje, përmirësimit të cilësisë së shërbimit dhe jetës komunitare dhe më gjerë, zhvillimin ekonomiko-social, parë nga ana e përfituesit, qytetarit: ky kriter vlerësohet me 0 deri në, maksimalisht, 25 pikë.
4. Niveli i ulët i riskut për zbatimin e projektit, bazuar në elemente të përshkrimit të projektit që orientojnë mbi riskun e mundshëm në prokurimin publik, zbatimin me sukses të projektit dhe përdorimin në kohë të fondeve publike: ky kriter vlerësohet me 0 deri në, maksimalisht, 10 pikë. 
5. Numri i përfituesve në mënyrë të drejtpërdrejtë dhe/ose të tërthortë (nxënës/mësues/komunitet) nga projekti ose zona kryesore dhe dytësore e ndikimit/mbulimit të shërbimit prej tij. Vlerësimi sipas këtij kriteri kryhet në varësi të numrit të institucioneve/përdoruesve/shërbimeve që përfitojnë në mënyrë të drejtpërdrejtë dhe/ose të tërthortë: ky kriter vlerësohet me 0 deri në, maksimalisht, 10 pikë.
6. Niveli i bashkëfinancimit suplementarisht/përmbi vlerën dysheme (minimale) të bashkëfinancimit, me fonde të tjera nga njësitë e qeverisjes vendore, IAL-të apo me fondet e donatorëve: ky kriter vlerësohet me 0 deri në, maksimalisht, 10 pikë.

Shënim. 
Nëse aplikuesi nuk merr përsipër vlerën dysheme të bashkëfinancimit të përcaktuar sipas shtojcës I të këtij vendimi, atëherë aplikimi nuk kalon në fazën e vlerësimit.

























